Wikipedia-verkkosivuston amerikkalainen ylläpitäjä arvioi, että Suomen rahankeräyslaki ei koske Wikipedian varainhankintaa. Poliisihallitus vaati Wikipedialta selvitystä siitä, miksi verkkotietosanakirja pyytää nettisivullaan lukijoilta rahaa toimintansa tukemisen.

– Wikimedia-säätiöllä on vahva näkemys siitä, että Suomen rahankeräyslaki ei sovellu tähän asiaan. Säätiöllä ei ole mitään omaa toimintaa tai edustusta Suomessa, Wikimedia ilmoittaa.

Säätiön päälakimies Geoff Brigham tähdentää, että Wikipedian varainhankinta on luonteeltaan globaalia ja kohdennetaan sivuston käyttäjille ympäri maailman.

– Uskomme, että väärinkäsitykset (Suomessa) pystytään selvittämään, Brigham sanoo.

Poliisihallituksesta kerrottiin maanantaina STT:lle, että Wikimedia-säätiö on toimittanut vaaditun selvityksen.

– Jatkokäsittelyn aikataulua ei voi vielä arvioida tarkemmin, kertoi ylitarkastaja Henna Salmi.